SKRIFTLIG FORESPØRGSEL E-2621/00

af Carles-Alfred Gasòliba i Böhm (ELDR) til Kommissionen

(1. august 2000)

Om: Ulige vilkår for visse virksomheder

Traktaten fastsætter, at der skal skabes et indre marked, hvor bl.a. fri konkurrence og ikke-forskelsbehandling mellem virksomhederne er en uomgængelig forudsætning for, at markedet fungerer hensigtsmæssigt.

Den forventede udvikling af markedet for vand i Den Europæiske Union sandsynliggør, at der vil opstå konkurrenceforvridning mellem virksomhederne i de forskellige medlemsstater. For at sikre, at det fælles marked for vand fungerer hensigtsmæssigt, er det nødvendigt at sikre gennemsigtighed, ikke-forskelsbehandling mellem virksomhederne og gensidighed.

Der henvises til Kommissionens fortolkningsmeddelelse om koncessioner i EU-lovgivningen vedrørende offentlige kontrakter. Hvorfor har Kommissionen ikke i meddelelsen om administrative koncessioner taget stilling til de ulige konkurrencevilkår, som private virksomheder fra stater med en betydelig åbning af markedet er udsat for i forhold til offentlige virksomheder fra stater med et marked, der er lukket for konkurrence?

Hvorfor har Kommissionen ikke fastsat bestemmelser om åbning af markedet for vand og indførelse af samme gensidighed som i andre sektorer, herunder for el-markedet?

Hvorfor har Kommissionen ikke taget stilling til det forhold, at offentlige virksomheder, der er ansvarlige for vandforsyningen i deres stater, deltager i licitationer for at få koncession på vandforsyningen i en stat, hvor markedet er mere åbent? Og hvorfor har den ikke i disse sager fastsat bestemmelser om større gennemsigtighed for at undgå, at disse virksomheder anvender offentlige midler til at finansiere aktiviteter, der falder uden for den offentlige tjeneste, som de er ansvarlige for?

Svar afgivet på Kommissionens vegne af Frederik Bolkestein

(18. oktober 2000)

Det ærede parlamentsmedlem har ret i, at der i modsætning til elektricitets- og gassektoren ikke for vandsektoren er indført særlige foranstaltninger på EU-plan, der skal fjerne de nationale grænser i denne sektor. At der ikke findes særlige bestemmelser, forhindrer imidlertid ikke, at EF-traktatens bestemmelser om det indre marked og konkurrence finder anvendelse. Vandforsyning og vandrensning er blandt de økonomiske aktiviteter, som er omfattet af disse bestemmelser.

Fortolkningsmeddelelsen om koncessioner i EU-lovgivningen(1) (i det følgende benævnt meddelelsen), som det ærede parlamentsmedlem henviser til, har til formål at oplyse de økonomiske aktører og de offentlige myndigheder om bestemmelserne på koncessionsområdet, uanset hvilken sektor der er tale om, herunder vand.

Kommissionen forstår godt den interesse, som det ærede medlem giver udtryk for. Den skal dog gøre opmærksom på, at meddelelsen ikke har til formål at gøre rede for konkurrenceforholdene mellem private og offentlige virksomheder, specielt inden for vand, eller at tage stilling til dette spørgsmål. Kommissionen har ønsket at præcisere og forklare de generelle bestemmelser og principper i EF-traktaten, som allerede nu er gældende ved tildeling af koncessioner, uden at gå ind på bestemmelserne i de enkelte sektorer og konkurrencebestemmelserne.

Spørgsmålet om ulige konkurrencevilkår for private virksomheder fra medlemsstater, hvor markedet er meget åbent, over for offentlige virksomheder fra medlemsstater, hvor markedet er lukket for konkurrence, henhører under konkurrencebestemmelserne, særlig EF-traktatens artikel 86 (tidligere artikel 90) og bestemmelserne om statsstøtte og er ikke omfattet af denne meddelelse. Det skal dog bemærkes, at de ejendomsretlige ordninger i medlemsstaterne ikke berøres af traktaten (artikel 295 (tidligere artikel 222)), og at Kommissionen derfor skal forholde sig neutral med hensyn til medlemsstaternes valg mellem direkte forvaltning af de offentlige tjenester og udlicitering af disse tjenester.

Kommissionen finder, at dens fortolkningsmeddelelse er et vigtigt værktøj til sikring af en større gennemsigtighed i de offentlige forsyningstjenester, herunder i vandsektoren, idet det i meddelelsen understreges, at medlemsstaterne skal påse, at koncessioner gives i overensstemmelse med EU-lovgivningen, bl.a. med hensyn til offentliggørelse og fri konkurrence mellem kvalificerede virksomheder samt ligebehandling af disse aktører. Hvis disse principper og bestemmelser anvendes korrekt, vil virksomhederne i EU kunne få bedre og mere gennemsigtig adgang til at levere offentlige forsyningstjenester, herunder vand.

Med hensyn til EF-traktatens konkurrencebestemmelser vil Kommissionen gerne gøre det ærede medlem opmærksom på, at den for nylig har vedtaget en meddelelse om forsyningspligttjenester(2). I meddelelsen uddyber Kommissionen sin politik for forsyningspligttjenester og har derved efterkommet den anmodning, som blev fremsat af Det Europæiske Råd i Lissabon. At der ikke findes særlige harmoniseringsregler for, hvor åbent markedet for vandforsyning skal være for konkurrence, er ikke til hinder for, at EF-traktatens bestemmelser, bl.a. de gældende konkurrencebestemmelser, finder anvendelse på denne sektor.

Endelig vil Kommissionen gerne gøre det ærede medlem opmærksom på, at der findes et direktiv om gennemskueligheden af de økonomiske forbindelser mellem medlemsstaterne og de offentlige virksomheder(3). I henhold til dette direktiv skal medlemsstaterne sikre, at offentlige virksomheder fører særskilte og pålidelige regnskaber over de forskellige aktiviteter, som de udøver. Formålet hermed er specielt at sikre, at konkurrencebestemmelserne finder korrekt og effektiv anvendelse på disse virksomheder i overensstemmelse med EF-traktatens artikel 86.

(1) EFT C 121 af 29.4.2000.

(2) IP/00/1022 af 20. september 2000.

(3) Kommissionens direktiv 2000/52/EF af 26. juli 2000 om ændring af direktiv 80/723/EØF om gennemskueligheden af de økonomiske forbindelser mellem medlemsstaterne og de offentlige virksomheder, EFT L 193 af 29.7.2000.